53. rahvusvahelise Veneetsia kunstibiennaali Eesti paviljoni ekspositsiooni autor Kristina Norman kuulub nullnullindatel kunstiskenele astunute põlvkonda. Ta tegeleb poliitilise, provokatiivse, dokumentaalse ja uurimusliku kunstiga. Normani looming on ülimalt  kontekstikeskne, see sünnib suhestumisel teda ümbritseva keskkonnaga. "After-War" on terviklik videotest, fotodest ja objektidest koosnev installatiivne keskkond, mis avaldub viie erineva ruumisituatsioonina. Teos baseerub juhtumil, millega seotud sündmusi tuleb pidada taasiseseisvumisjärgse Eesti ühiskonna üheks enim traumaatiliseks ja enim avalikke diskussioone tekitanuks.